b'\n_START_ARTICLE_\nAlenka Kham Pi\xc4\x8dman\n_START_SECTION_\n\xc5\xbdivljenjepis\n_START_PARAGRAPH_\nDiplomirala je leta 1956 na fakulteti za arhitekturo pri prof. Jo\xc5\xbeetu Ple\xc4\x8dniku in nato leta 1975 \xc5\xa1e na Akademiji za likovno umetnost v Ljubljani, kjer je nadaljevala tudi podiplomski \xc5\xa1tudij grafike pri prof. Marjanu Poga\xc4\x8dniku, ki ga je zaklju\xc4\x8dila leta 1979 s teoreti\xc4\x8dnim podiplomskim delom Funkcija slike v sodobnem interieru._NEWLINE_Po diplomi iz arhitekture se je najprej zaposlila v biroju arhitekta Danila F\xc3\xbcrsta, kjer je sodelovala pri projektu Tovarna celuloze v Banjaluki. Med leti 1957 in 1961 je kot arhitektka delala v projektivnem oddelku Uddevalla varvet ladjedelnice Thorden-Lines v Uddevalli na \xc5\xa0vedskem. Tam je bila del ekipe notranjih oblikovalcev v biroju za notranjo opremo prekooceanskih parnikov. Naslednjo slu\xc5\xbebo je dobila na Danskem. V K\xc3\xb8benhavnu se je zaposlila v arhitekturnem biroju arhitekta J\xc3\xb8rgena Boja za tem pa v ateljeju arhitekta profesorja Palle Suensona, s katerim je sodelovala pri projektu poslovne stavbe za firmo Burmeister &Wain v K\xc3\xb8benhavnu. Naslednji projekt je izpeljala z arhitektom J\xc3\xb8rgenom Utzonom, s katerim sta oblikovala Motel ob Kaspijskem jezeru. Njena zadnja slu\xc5\xbeba v tujini je bila v biroju arhitektov Eve in Nilsa Koppela, s katerima je sodelovala pri na\xc4\x8drtih za Tehni\xc4\x8dno visoko \xc5\xa1olo v Lyngbyju na Danskem. Po vrnitvi v Slovenijo je med leti 1979 in 1983 pou\xc4\x8devala risbo in oblikovanje tekstilij na fakulteti za naravoslovje in tehnologijo na oddelku za tekstilno tehnologijo.\n_START_SECTION_\nUmetni\xc5\xa1ka kariera\n_START_PARAGRAPH_\nV svoji umetni\xc5\xa1ki karieri je je imela ve\xc4\x8d kot petinpetdeset samostojnih razstav, prejela pa je tudi ve\xc4\x8d nacionalnih nagrad. Sodelovala je tudi na ve\xc4\x8d kot sto razstavah v dr\xc5\xbeavah Evrope, na Japonskem, v ZDA in Kanadi.'